Þriðja hagleikssmiðjan opnar í Leir 7 í Stykkishólmi Þriðja hagleikssmiðjan á Íslandi er að opna í Stykkishólmi og er það leirverkstæðið Leir 7 sem stendur að henni . Áður hafa hagleikssmiðjur , öðru nafni Économusée , verið opnaðar í Arfleifð á Djúpavogi , sem framleiðir töskur og fylgihluti úr leðri og roði , og í Gestastofu Sútarans á Sauðárkróki , sem er sútunarverksmiðja . Leir 7 sérhæfir sig í framleiðslu á nytjahlutum og listmunum úr íslenskum leir og er Sigríður Erla Guðmundsdóttir , leirkerasmiður eigandi fyrirtækisins . Samstarfsþjóðir Nýsköpunarmiðstöðvar í verkefninu eru : Svíþjóð , Noregur , Írland , Norður-Írland , Færeyjar og Grænland . Handgerðu vörurnar eiga að uppfylla kröfur um að vera í hæsta gæðaflokki , sögurnar skulu vera heillandi og fólkið brosmilt og gestrisið . Allir eru velkomnir á opnunarhátíð á laugardaginn 14. desember , kl. 13.30 . Í kjölfarið verður svo haldinn jólamarkaður til kl. 16.00 þann sama dag . Allir eru velkomnir á opnunarhátíðina , sem fram fer í Leir 7 , Aðalgötu 20 , Stykkishólmi .